Spring aan die werk, boere | Netwerk24
Deur Christo van der Rheede 14 Maart 2018 00:01
Wat ’n plesier is dit nie om by landbou-ontwikkelingsprojekte wat suksesvol bestuur word, besoek af te lê.
Hul sukses is ’n uitvloeisel van wen-wen-vennootskappe tussen opkomende en gevestigde kommersiële landbouers, gegrond op wedersydse respek, omgee en gedeelde waardes.
Maar daar is ook vele landbouprojekte wat klaaglik misluk weens onderlinge konflik, wantroue, gebrekkige ondersteuning en kundigheid en korrupsie. Eens produktiewe plase staan vervalle en belastinggeld is daarmee heen.
’n Kritieke faktor wat soos ’n goue draad deur die suksesvolle projekte loop, is private grondeienaarskap.
Dis vir baie swart en bruin boere wat op staats- of kommunale grond boer, feitlik onmoontlik om toegang tot finansiering te kry. Dis ’n enorme struikelblok en belemmer hul vooruitgang.
EFF-beleidsverklarings en uitsprake deur sommige ANC-lede dat ontslae geraak moet word van die beginsel van private eienaarskap deur alle grond aan die staat oor te dra en sonder vergoeding te onteien, maak daarom nie sin nie.
Die nasionalisering van grond, soos voorgestel deur die EFF, beteken die staat word die eienaar van alle grond. Indien dit wel sal gebeur, sal dit bestaande titelaktes ongeldig maak.
Dit hou vernietigende ekonomiese implikasies in vir elke burger wat grond besit waarop sy huis, fabriek of winkel gebou is en waarop allerlei vorme van vrye ondernemerskap, soos kleinhandel, vervaardiging en boerdery beoefen word.
Teen die agtergrond van die staat se swak diensgeskiedenis is dit nou van kritieke belang dat veral die landbougemeenskap koppe bymekaarsit om regverdige en ekonomies volhoubare oplossings vir die grondkwessie te vind.
Besef die EFF nie dat eiendom in private besit as sekuriteit aan banke­ gebied word om geld te kan leen nie?
Besef hy ook nie watter geldelike implikasies dit inhou vir sukkelende en wanfunksionele munisipaliteite en ons nasionale tesourie, wat reeds deur ’n begrotingstekort in die gesig gestaar word nie?
Die nasionalisering van grond gaan ongetwyfeld tot grootskaalse ekonomiese verval en verarming lei. En dit gaan veral die armes raak. Maar vir korrupte politieke heersers en hul volgelinge skep dit ’n gulde geleentheid om hulself eerste te help en ten koste van die massas te verryk.
Aikôna, Suid-Afrikaners kan allermins bekostig om van wolf skaapwagter te maak!
Dié sektor behaal reeds groot suksesse met die ontwikkeling en bemagtiging van nuwe swart en bruin boere.
Ons sien dit reeds gebeur in gebiede waar mense grond onwettig beset. Dit lei tot konflik tussen gevestigde inwoners en grondbesetters.
Georganiseerde landbou het ook ’n kernrol in Operasie Phakisa gespeel om omvattende projekplanne vir grondhervorming te ontwikkel. Dit sluit huisvesting en opleiding vir plaaswerkers in.
Die staat het miljoene bestee om rolspelers te betrek om dié planne te ontwikkel.
Ongelukkig wil dit voorkom of die EFF-leierskorps en sommige ANC-politici geen waarde daaraan heg nie. Hulle fokus eerder op populistiese beleidsvoorstelle met geen substansie nie.
Dis ’n resep vir anargie, konflik, wetteloosheid en ekonomiese ontmagtiging.
Ons sien dit reeds gebeur in gebiede waar mense grond onwettig beset. Dit lei tot konflik tussen gevestigde inwoners en grondbesetters. Die swart-op- swart-geweld in Mamelodi verlede jaar, die onlangse konflik tussen swart en bruin op die Kaapse Vlakte en tussen wit en swart in die Midrand-omgewing die naweek getuig daarvan.
Dis die gevolg van populistiese uitsprake.
Die teenvoeter is die magdom van oplossings wat die landbou kan bied en waaraan reeds uitvoering gegee word.
Maar die ontsluiting en grootskaalse uitbou daarvan is in die landbou se hande. Kom ons spring aan die werk!
Van der Rheede is uitvoerende adjunkhoof van Agri SA.
Meer oor: Christo Van Der Rheede | Eff | Rubriek | Droogte | Menings | Politiek | Boere | Anc | Landbou
Christo van der Rheede: Fout met plan, nie Grondwet
SA ‘tuin’ moet gekoester word